钦定古今图书集成/明伦汇编/氏族典/第386卷 > 李祐
## 钦定古今图书集成/明伦汇编/氏族典/第386卷 > 李祐

按《唐书庶人祐传》：“祐字赞，武德八年，王宜阳，进王楚，
又王燕，已乃封齐，领齐州都督。贞观十一年始归国。
祐溺群小，好弋猎，长史薛大鼎屡谏不听。帝以辅王
无状，免之，更用权万纪。帝数以书让祐，万纪恐并获
罪，即说祐上书谢罪。帝悦，厚赐万纪，而仍谯戒祐。祐
不胜忿，左右劝祐发兵，乃募城中男子年十五以上”
悉发私署左、右上柱国、光禄大夫、开府仪同三司、托
东、《托西》等王，斥库赀行赏，驱人筑堞浚隍，缮甲兵，人
恶之，皆《夜缒》亡去。诏兵部尚书李𪟝与刘德威讨之，
𪟝未至而青、淄等州兵已集，兵曹杜行敏执送京师，
赐死内侍省，贬为庶人。